# Брандт Николай Николаевич

Николай Николаевич Брандт (26 декабрь 1917 йыл, Петроград — 20 март 1975 йыл, Ленинград) — СССР рәссамы, Ленинград Рәссамдар союзы ағзаһы.

# Брандт Николай Николаевич
## Биографияһы

Николай Николаевич Брандт 1917 йылдың 26 декабрендә Петроградта тыуа. 1935—1939 йылдарҙа А. А. Громовта Ленинград сәнғәт-педагогика техникумында шөғөлләнә. 1939 йылда Ленинград рәсем сәнғәте, скульптура һәм архитектура институтының рәсем сәнғәте факультетына уҡырға инә. 1941 йылдың июлендә Ҡыҙыл Армияға алына. Ленинград фронтында Юғары Баш командованиеның резерв танкка ҡаршы 4-се артиллерия полкында танкка ҡаршы взвод командиры булып һуғыша. 1942 йылдың февралендә сәләмәтлеге насарайыу сәбәпле демобилизациялана һәм Сәмәрҡәндҡә китә, унда Ленинградтан институт эвакуацияланған була һәм Брандт уҡыуын шунда дауам итә. 1942 йылдың сентябренән һуғыш аҙағына ҡәҙәр Брандт ҡабаттан Эшсе-крестьян Ҡыҙыл Армияһында. «Ленинградты обороналаған өсөн», «Германияны еңгән өсөн» миҙалдары менән бүләкләнә.
Демобилизациянан һуң институтҡа ҡайта, А. А. Деблер һәм М. П. Бобышовта шөғөлләнә. 1948 йылда И. Е. Репин исемендәге Ленинград рәсем сәнғәте, скульптура һәм архитектура институтын театр-декорация рәсем сәнғәте оҫтаханаһында һынлы сәнғәт рәссамы исеме менән тамамлай. Диплом эше — «Оформление спектакля "Земля" по произведению Н. Вирта». Артабан станоксы булараҡ эшләй, күбеһенсә пейзаж, натюрморт, портрет жанрында ижад итә. Шул уҡ йылда совет рәссамдарының Ленинград Союзы ағзаһы итеп ҡабул ителә.
1950 йылдар башынан алып күргәҙмәләрҙә даими ҡатнаша, үҙ эштәрен Ленинградтың төп рәсем сәнғәте оҫталары әҫәрҙәре менән бергә күрһәтә. Талантлы колорист. Бер нисә тапҡыр Волховта Иҫке Ладогала, Псковта, Академик дачала Ленинград рәссамдарының ижад йортонда эшләй. 1982 йылда Ленинградта РСФСР Рәссамдар союзының Ленинград ойошмаһы залдарында шәхси күргәҙмәһе үтә. Николай Брандт ижад иткән әҫәрҙәр араһында «Лодки», «Осень» (икеһе 1956), «На веранде» (1957), «Ночное», «Цветы. Натюрморт» (икеһе 1958), «Мелодии Кавказа (М. Ю. Лермонтов)» (1959), «Летнее утро» (1960), «Рожденный семилеткой» (1961), «Рабочий», «Цветы и фрукты» (икеһе 1964), «Волхов. Церковь св. Георгия», «Курган», «Последний снег» (барыһы ла 1965 йылда), «Рябина» (1969), «Иван-чай», «Июль» (икеһе 1970 йылда), «Ласточки», «Лодки», «Праздничный стол», «Сирень» (барыһы 1972), «На пашне» һәм башҡа картиналар.
1975 йылдың 20 мартында Ленинградта 58-се йәшендә йөрәк ауырыуынан вафат була. Көньяҡ зыяратта ерләнә.
Николай Брандттың хеҙмәттәре Рәсәй, Финляндия, Япония, Бөйөк Британия, Франция һәм башҡа илдәрҙә музейҙарҙа һәм шәхси йыйылыштарҙа урынлашҡан.

# Брандт Николай Николаевич
## Күргәҙмәләр

* 1956 йыл (Ленинград): Ленинград рәссамдары әҫәрҙәренең көҙгө күргәҙмәһе.
* 1957 йыл (Ленинград): 1917—1957 йылдар. Ленинград рәссамдары әҫәрҙәре күргәҙмәһе.
* 1958 йыл (Ленинград): Ленинград рәссамдары әҫәрҙәренең көҙгө күргәҙмәһе.
* 1960 йыл (Ленинград): Ленинград рәссамдары әҫәрҙәре күргәҙмәһе.
* 1961 йыл (Ленинград): «Ленинград рәссамдары әҫәрҙәре күргәҙмәһе» Рус Дәүләт музейы залдарында асыла.
* 1964 йыл (Ленинград): Ленинград. Зона күргәҙмәһе.
* 1965 йыл (Ленинград): Ленинград рәссамдары әҫәрҙәренең яҙғы күргәҙмәһе.
* 1971 йыл (Ленинград): 1971 йылғы Ленинград рәссамдары әҫәрҙәренең көҙгө күргәҙмәһе.
* 1972 йыл (Ленинград): Тыуған ил буйынса. Ленинград рәссамдары әҫәрҙәре күргәҙмәһе.
* 1974 йыл (Ленинград): Ленинград рәссамдары әҫәрҙәренең яҙғы күргәҙмәһе.
* 1975 йыл (Ленинград): Беҙҙең замандаш. Ленинград рәссамдары әҫәрҙәренең зона күргәҙмәһе.
* 1976 йыл (Мәскәү): Ленинград һынлы сәнғәте.